Kat in die Hoenderhok lyk op die oog af dalk soos ‘n soort outobiografie, maar die skrywer is nie ‘n oud-president, -Springbokkaptein of suksesvolle sakeman nie. ‘n Outobiografie is dit dus nie.
Kat in die Hoenderhok beskou die ‘goed’ in die goeie ou dae van die vorige politieke bedeling op die keper, aan die hand van 61 ware verhale. Die lewensintriges van die skrywer en sy mense, word bekyk teen die agtergrond van die politieke- en gepaardgaande godsdienstige opvattings van die tyd.
Dis ‘n ernstige boek oor ‘n ernstige onderwerp, maar volop komiese verligting kom gereeld voor om Kat in die Hoenderhok ‘n aangename leeservaring te maak.
Lesers wat wel die ou Suid-Afrika beleef het, sal waarskynlik hierdeur geprikkel word om hul eie grootwordstories te herroep. Jonger lesers wat die ou Suid-Afrika misgeloop het, vind dalk hier ‘n bietjie stof tot dankbaarheid.